Багъ Даринэ Урысейпсо спартакиадэм и финалым макIуэ
Налшык дэт Универсальнэ спорт комплексым иджыблагъэ щекIуэкIащ тхэквондомкIэ еджакIуэхэм я IX урысейпсо спартакиадэм и етIуанэ Iыхьэр. Абы кърихьэлIат Кавказ Ищхъэрэ федеральнэ щIыналъэм и щIыпIэ куэдым къикIа спортсмен ныбжьыщIэхэр.
Килограмм 42-м нэс зи хьэлъагъхэм я зэпеуэм щытекIуэри, Спартакиадэм и финалым хэтыну Iэмал зригъэгъуэтащ Багъ Даринэ. Абы и хьэрхуэрэгъу псори хигъэщIащ икIи дыщэ медалыр зыIэригъэхьащ.
Зэхьэзэхуэм етIуанэ увыпIэр щаубыдащ Багъ Идар (кг 45-рэ), Къалэ Алим (кг 48-рэ), Сэхъу Тамерлан (кг 55-рэ), Шафий Лианэ (кг 59-рэ), Теувэж Тамерлан (кг 63-рэ), Бейтыгъун Тимур (кг 68-рэ), Къанкъул Раул (кг 73-рэ), Ермэлы Роман (кг 78-рэ) сымэ. Зэпеуэм щытекIуэн папщIэ абыхэм зы мащIэ дыдэщ яхуримыкъужар.
Жэз медалхэр къалъысащ Ахьмэд Мелиссэ (кг 44-рэ), Шипиловэ Илонэ (кг 46-рэ), Къэзанш Даринэ (кг 49-рэ), Жылэ Андемыркъан (кг 51-рэ), Къарэмырзэ Марьянэ сымэ.
Дагъыстэным и командэ къыхэхам зэхьэзэхуэм бжьыпэр щиубыдащ. Абы къыкIэлъокIуэ Къэбэрдей-Балъкъэрым и спортсменхэр. Осетие Ищхъэрэ — Аланием къикIахэр ещанэщ.
Хьэтау Ислъам.
Сурэтым:Багъ Даринэ и гъэсакIуэхэм ядэщIыгъуу.
